টেটের প্রশ্ন ফাঁসকাণ্ডে রাজ্য সরকারের জবাব তলব করল কলকাতা হাইকোর্ট। আগামী ৩ নভেম্বরের মধ্যে হলফনামা জমা দেওয়ার নির্দেশ দিয়েছে আদালত। পাশাপাশি, দুমাসের মধ্যে প্রশ্নফাঁস কাণ্ডে তদন্ত শেষের নির্দেশ দিয়েছে হাইকোর্ট।  
 ওয়েব ডেস্ক: টেটের প্রশ্ন ফাঁসকাণ্ডে রাজ্য সরকারের জবাব তলব করল কলকাতা হাইকোর্ট। আগামী ৩ নভেম্বরের মধ্যে হলফনামা জমা দেওয়ার নির্দেশ দিয়েছে আদালত। পাশাপাশি, দুমাসের মধ্যে প্রশ্নফাঁস কাণ্ডে তদন্ত শেষের নির্দেশ দিয়েছে হাইকোর্ট।   টেট পরীক্ষার প্রশ্নফাঁসকাণ্ডে সিবিআই তদন্তের দাবি জানিয়ে কলকাতা হাইকোর্টের দ্বারস্থ হন পরীক্ষার্থীদের একাংশ। পরীক্ষা বাতিলেরও আবেদন জানান তাঁরা। আজ মামলার শুনানির সময় হাইকোর্টে অ্যাডভোকেট জেনারেল বলেন, ৩২ পাতার প্রশ্নপত্রের চার পাতার ছবি তুলে সম্ভবত পরীক্ষার্থীদের কেউ ফোন থেকে পাঠায়। পুলিসের কাছে পরীক্ষা শুরুর দশ মিনিট আগে অভিযোগও হয়। সে অভিযোগের ভিত্তিতে তদন্ত শুরু হয়েছে বলে আদালতে জানান অ্যাডভোকেট জেনারেল। তখনই পরীক্ষার্থীদের আইনজীবী অভিযোগ করেন, পরীক্ষার আগের দিন রাতে প্রশ্নপত্র ফাঁস হয়। আগের রাতে প্রশ্নপত্র ফাঁস হয়ে থাকলে, কেন অভিযোগ জানানো হয়নি তা নিয়ে পাল্টা প্রশ্ন তোলেন অ্যাডভোকেট জেনারেল। এরপরই বিচারপতি জানতে চান, কতদিনের মধ্যে তদন্ত শেষ হবে। অ্যাডভোকেট জেনারেল আশ্বাস দেন, পরীক্ষার ফল প্রকাশের আগেই এই তদন্ত শেষ করা হবে। বিচারপতি তখনই দুমাসের মধ্যে তদন্ত শেষ করার নির্দেশ দেন। মামলার পরবর্তী শুনানি ডিসেম্বরে।